## Juanfran Pérez Llorca advoca per recuperar l’esperit de col·laboració entre Generalitat i Govern d’Espanya per a agilitzar la reconstrucció

*** El president de la Generalitat ha volgut que el seu primer acte com a cap del Consell fora la visita a una de les zones més afectades per la dana**

El president de la Generalitat, Juanfran Pérez Llorca, ha visitat les actuacions realitzades en el barranc de Poio a Picanya, a on ha advocat per recuperar l’esperit de col·laboració entre la Generalitat i el Govern d’Espanya per a agilitzar la reconstrucció.

El president s’ha reunit amb l’alcalde de Picanya, Josep Almenar, en la seu de l’Ajuntament i posteriorment ha recorregut els carrers de la localitat, així com ha visitat alguns comerços per a conéixer de primera mà com s’està produint la recuperació.

Durant l’acte, també ha comprovat l’execució de les obres realitzades per la Generalitat en el barranc de Poio al costat de la CV-36, en el terme municipal de Picanya.

Pérez Llorca ha volgut que el seu primer acte com a president de la Generalitat fora la visita a una de les zones més afectades per la dana i reunir-se amb els seus alcaldes, i ha destacat que el seu caràcter municipalista l’ha impulsat a prendre esta decisió perquè “els alcaldes tenim un llenguatge diferent, som capaços de posar-nos d’acord i mai mirem les sigles que ens representen sinó l’interés de tots els ciutadans”.

El cap del Consell ha assegurat que després de la dana “el sentiment de la societat ha sigut que les administracions no havíem estat a l’altura”, per això “per a tornar a la normalitat calia reconéixer els errors i demanar perdó”.

Així mateix, ha explicat que durant la reunió s’ha tractat sobre les obres que queden per fer i s’han realçat les inversions ja realitzades, així com les ajudes directes concedides.

D’altra banda, ha recordat que després de la riuada hi va haver un acord entre el Govern d’Espanya i la Generalitat per a reconstruir els ponts de les localitats, de manera que cada administració s’ocuparia de la mitat dels treballs. “Eixe esperit de col·laboració és el que s’ha de recuperar per a coordinar les actuacions i treballar conjuntament a fi d’accelerar totes les obres pendents i executar les infraestructures necessàries per a garantir la seguretat de la ciutadania, davant la possibilitat de noves riuades”, ha manifestat.

Així mateix, s’ha valorat l’esforç econòmic sense precedents realitzat pel Consell per a recuperar carreteres, la xarxa completa de Metrovalencia, reparar les depuradores i retirar més de 1.000 tones de residus, enderrocs i fang de les zones més afectades.

Actuacions a les quals se sumen les tasques de reconstrucció de competència municipal que està assumint per a donar suport a molts ajuntaments que no tenen recursos humans, i sobretot financers, per a fer front a la reconstrucció.

Fecha: 05/12/2025